{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":18,"n_cols":6,"rows_kept":18,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Savjetovanje o Nacrtu prijedloga zakona o osnivanju ustanove za smještaj braniteljsko-stradalničke populacije iz Domovinskog rata"]
[]
["Redni broj","Korisnik","Isječak","Komentar","Status odgovora\n","Odgovor"]
[1,"Centar za mirovne studije","NPZ O OSNIVANJU USTANOVE ZA SMJEŠTAJ BRANITELJSKO-STRADALNIČKE POPULACIJE IZ DOMOVINSKOG RATA","U Centru za mirovne studije pozdravljamo svaki socijalni angažman države poput prijedloga zakonskog rješenja kojim se omogućuje smještaj i skrb za svaku stariju osobu, a pogotovo za one koji žive u neimaštini. Prema podacima Državnog zavoda za statistiku samačka kućanstva osoba starijih od 65, a posebice starije žene koje žive same, u najranjivijem su položaju. Radi toga očekujemo da Ministarstvo rada, mirovinskoga sustava, obitelji i socijalne politike ovu inicijativa za domsku skrb posebno ranjivih društvenih skupina u što skorije vrijeme preslikati i na druge ranjive skupine u našem društvu, jer nam Ustav u čl. 14 garantira jednakost pred zakonom. Također, jednakost pred zakonom mora značiti i da su odredbe iz ovog zakona primjenjive i na druge ranjive skupine kroz ZID Zakona o socijalnoj skrbi. \nTakođer, podsjećamo i na Zakon o civilnim stradalnicima iz Domovinskog rata te smatramo da i ta populacija treba biti uzeta u obzir prilikom kreiranja rješenja za domski smještaj braniteljsko-stradalničke populacije iz Domovinskog rata."]
[2,"Udruga branitelja Lipika 1991","NPZ O OSNIVANJU USTANOVE ZA SMJEŠTAJ BRANITELJSKO-STRADALNIČKE POPULACIJE IZ DOMOVINSKOG RATA","Ne tako davne 2017. godine točnije 22. veljače u Dom hrvatskih veterana Lipik počeli su pristizati prvi korisnici, branitelji u potrebi. Ovog puta ti branitelji nisu dolazili naoružani oružjem da bi branili Lipik od neprijatelja, nisu došli ni naoružani cvjetnim aranžmanima i svijećama za svoja 322 poginula suborca da bi im odali počast kao i nestalim suborcima stradalima u obrani Lipika ne tako davne ’90-te. Došli su naoružani raznim ortopedskim pomagalima, na štakama, u invalidskim kolicima i sa bolovima, što fizičkim što životnim. Svi sa dijagnozama i svi sa osmjesima na licima. Došli su branitelji ovaj put u Lipik na rehabilitaciju. \nZahvalni smo što nas je Ministarstvo branitelja čulo da smo u potrebi, odnosno da nam je potrebna pomoć u vidu psihosocijalne i tjelesne terapije. Rekli ste nam: \"Na ovaj način odužujemo se onima koji su najviše zaslužni za stvaranje Hrvatske, ali i jačamo infrastrukturu kako bi se branitelji mogli integrirati i biti korisni građani u miru, kao što su bili u vrijeme kada je trebalo braniti Hrvatsku\". I zaista, pružili ste nam što ste i rekli. U Domu hrvatskih veterana u Lipiku pružili ste nam adekvatnu zdravstvenu skrb iz područja rehabilitacije, omogućili ste nam potpuniju društvenu uključenost, pružili ste nam nezaboravne radionice na kojima smo se družili s našim suborcima iz raznih krajeva naše lijepe zemlje a ujedno smo kao nekad, usvajali nova znanja i vještine. Sve do prijedloga ovog Zakona kojim nam ukidate to teško stečeno pravo. \nSvakodnevno se susrećemo s problemima jer starimo. Pogađa nas i nova ekonomska kriza pa nam je osim zdravstvene, socijalne i psihološke pomoći sve više potrebna i egzistencijalna pomoć. Drago nam je čuti da diljem Republike Hrvatske otvarate Veteranske centre. Drago nam je čuti i podržavamo pokrenutu inicijativu stvaranja trajnog smještaja branitelja. Ono što nam nije drago, što nam je neprihvatljivo i što nas iznimno uzrujava je da nam ukidate Dom hrvatskih veterana u Lipiku. Kada ga ukinete branitelji ovog područja ponovno ostaju prepušteni sami sebi. Iz tog razloga vas molimo da nas ponovno čujete i da uvažite naš prijedlog. Dom hrvatskih veterana u Lipiku ostavite u namjeni kakvoj trenutno je - Veteranski centar, a svoju namjeru za jačanjem infrastrukture namijenjenu za trajni smještaja hrvatskih branitelja usmjerite u pravcu obnove stare (postojeće) infrastrukture u neposrednoj blizini „Opće županijske bolnice Pakrac i bolnice hrvatskih veterana“. Grad Pakrac je ishodovao građevinsku dozvolu za obnovu navedene infrastrukture i istu će vam ustupiti za razvoj ovog projekta. Navedeni objekti su itekako poznati i zaslužuju da se obnove i budu u funkciji. Svi znamo priču o najhumanijem činu Domovinskog rata- evakuaciji te bolnice. Kome objekti koriste razrušeni? Danas kada stanete pred njih, rat kao da nije ni prestao, neprestano podsjećaju na strahote. \nGospodo, nisu nam potrebni mramorni spomenici kad nas ne bude nego  su nam potrebni programi i infrastruktura gdje će nam preostali dani života biti lakši i gdje ćemo ostvariti priliku za dostojanstven život i starost. Bili smo prvi kad je trebalo braniti dom, bili smo prvi kad ste pokretali veteranske centre, poslužili smo vam kao model razvoja rehabilitacijske skrbi, budimo opet prvi, prvi u pokretanju dostojanstvene starosti braniteljske populacije. Zaslužili smo imati i Veteranski centar u Lipiku i trajni smještaj u Pakracu. Obnovite ratom razrušenu bolnicu u Pakracu i pretvorite ju u suvremeni starački dom/hospicij za braniteljsku populaciju u Republici Hrvatskoj. Odužite nam se još jednom. Lipik i Pakrac su dali veliki obol ovoj samostalnoj državi, a infrastruktura u njima još pokazuje ratne rane.\n\nKoordinacija udruga proisteklih iz Domovinskog rata Pakrac - Lipik"]
[3,"Grad Lipik","NPZ O OSNIVANJU USTANOVE ZA SMJEŠTAJ BRANITELJSKO-STRADALNIČKE POPULACIJE IZ DOMOVINSKOG RATA","U Domovinskom ratu Lipik je razrušen do katastrofalnih razmjera, no danas se užurbano radi na obnavljanju i izgradnji novih sadržaja, kako bi Lipik što prije ponovo postao ono što je oduvijek bio - nadaleko poznato turističko i lječilišno središte. Lipik je, uz Vukovar i Pakrac, najveći stradalnik Domovinskog rata i jedino mjesto u Hrvatskoj koje je tijekom rata bilo i oslobođeno okupacije. Bilo je to 6. i 7. prosinca 1991. godine i kao takav je prvi grad oslobođen od srpske okupacije.\nLipik je ujedno i prvi hrvatski grad koji je dobio tu čast da se u njemu pokrene pilot projekt Doma hrvatskih veterana koji je prethodio uspostavi Veteranskih centara u ostatku zemlje. Na navedeni pilot projekt Ministarstva branitelja su ponosni svi branitelji Lipika, kojima je tom prilikom odano priznanje na način da im je omogućen primjeren program i aktivnosti namijenjeni poboljšanju njihovog zdravstvenog stanja i povećanja kvalitete života u ovim krajevima.\nSmatramo da se ovim Zakonom čini iznimno velika nepravda Domu hrvatskih veterana u Lipiku te braniteljima u okruženju iz tog razloga što je isti Ministarstvu branitelja služio kao model uspostave ostalih Veteranskih centara u RH. Kako je navedeno u Obrazloženju članka 33. „Iz navedenog je vidljivo kako su potrebe za pružanjem specifičnih usluga puno veće od dostupnih kapaciteta te je uspostava Veteranskih centara itekako potrebna. Veteranski centar u Šibeniku je uspostavljen, a pri kraju su i radovi na Veteranskom centru u Sinju, Daruvaru i Petrinji.“ Iz ovog citata proizlazi pitanje: Ako je potreba za Veteranskim centrima itekako potrebna iz kojeg se razloga se vrši prenamjena veteranskog centra u Lipiku u starački dom- hospicij? Dom hrvatskih veterana Lipik uspješan je pilot projekt i dosadašnjim se radom izdvaja od ostalih koji još nisu u funkciji i predstavlja novu priliku za rast i razvoj novih usluga i programa namijenjenih braniteljskoj populaciji i postati nekom vrsta centra izvrsnosti u području rehabilitacije braniteljske populacije. \nNadalje, smještajni kapacitet Doma hrvatskih veterana u Lipiku je 50 kreveta što nikako nije dostatno za trajni smještaj braniteljske populacije RH u potrebi. Pristup svim Veteranskim centrima u RH treba biti isti što podrazumijeva da se navedena usluga pružanja trajnog smještaja onda treba ponuditi u svim Veteranskim centrima jer se tako zaokružuje cjelina i ravnomjerno na području Hrvatske pruža smještaj.\nUkidanjem ovog Doma braniteljska populacija s lipičkog područja ostaje bez usluga koji su do sada koristili: psihosocijalnu, preventivnu i zdravstvenu skrb. Branitelji su ponos Lipika, a ovim potezom se osnivač prema ovoj skupini odnosi maćehinski. Osnivač Doma hrvatskih veterana u Lipiku u više navrata je bio pozivan na dijalog oko razvoja novih ideja, usluga i prijedloga za poboljšanje usluge i prilagodbu braniteljima, ali iste nije prihvaćao. \nLipik je, turističko i lječilišno središte Slavonije, poznat je po višestoljetnoj tradiciji liječenja baziranoj prije svega na ljekovitim svojstvima vode. Sukladno tome razvijena je i dugogodišnja tradicija pružanja usluge rehabilitacije. Naselje je nastalo na izvorima ljekovite vode koji su poznati još iz rimskog doba, i u izvjesno vrijeme svrstan je u krug najpoznatijih europskih lječilišta. Grad Lipik ulaže velika financijska sredstva za razvoj turizma i privlačenje velikih investitora koji će nastaviti ulagati u rast i razvoj destinacije. Grad Lipik posljednjih godina intenzivno radi na vraćanju starog sjaja Lipiku. Sam grad je posljednjih godina neprestano u vrhu hrvatskih gradova po uspješnosti povlačenja europskog novca gledano po glavi stanovnika. Grad radi intenzivno na obnovi oštećenih i uništenih objekata, gradi se Centar za posjetitelje, povijesni perivoj također se uređuje, Lipicanci koji su tijekom okupacije bili odvedeni u Srbiju, prije 15 godina vraćeni su tamo gdje pripadaju i započinje se izgradnja nove ergele te je pokrenut je projekt razvoja umjetne inteligencije. Lipik ima svoje toplice i ljetni kompleks bazena koji je samo tijekom ovog ljeta imao gotovo 80.000 posjetitelja. Nadalje, Toplice Lipik upravo privode kraju projektiranje modernog hotela Fontana koji bi bio izgrađen u sklopu kompleksa Toplica Lipik, u samom središtu grada točnije u neposrednoj blizina Doma veterana. Smještajni kapacitet hotela Fontana bio bi 147 ležajeva i ukupno 87 soba. Hotel Fontana će većim dijelom biti namijenjen za privatne goste, a jednim dijelom za pacijente koji dolaze na rehabilitaciju. Osmišljen je kao pravi hotelski, turistički smještaj s mogućnošću korištenja usluga u zdravstvenoj rehabilitaciji. Uz Dom hrvatskih veterana trenutno se gradi značajan objekt za razvoj turizma Lipika i županije, Interpretacijski centar za posjetitelje Vila dobre vode čiji cilj je poboljšanje turističke usluge i unaprjeđenje kulturne baštine, a koji priča priču o geotermalnim izvorima i toplicama u Lipiku. U centru za posjetitelje očekuje se veliki broj posjeta i cjelodnevni veliki protok ljudi. Kako je Dom hrvatskih veterana smješten u samoj povijesnoj jezgri grada ujedno i u centru grada u žiži zbivanja gdje se nalaze svi važni turistički objekti, gdje se odvijaju sve važne manifestacije i gdje cirkulira velik broj ljudi smatramo da se pružanje usluga hospicija ne uklapa u takvu sredinu Osim toga zbog njihova zdravstvenog stanja i humanog pristupa skrbi potrebna im je blizina opće bolnice, a ne bolnice za rehabilitaciju. Dom hrvatskih veterana u Lipiku kao centar za rehabilitaciju braniteljske populacije itekako pripada u žižu zbivanja i centar grada i jedino što mu se ovim zakonom može omogućiti je nastavak rada i promjena imena u Veteranski centar u Lipiku."]
[4,"Udruga za unapređenje kvalitete življenja \"LET\"","NPZ O OSNIVANJU USTANOVE ZA SMJEŠTAJ BRANITELJSKO-STRADALNIČKE POPULACIJE IZ DOMOVINSKOG RATA","Podržavamo otvaranje ustanove za smještaj braniteljsko- stradalničke populacije. Samo smatramo da treba dobro paziti pri odabiru lokacije kkao bi branitelji bili što bliže svojim zajednicama iz kojih dolaze."]
[5,"Vesna Helfrih","UVODNE ODREDBE,\nČlanak 1. ","U stavku c. ustanova može imati jednu ili više podružnica te svakako naglašavamo potrebu osnivanja i podružnice u gradu Zagrebu neovisno o činjenici da je grad Zagreb kapacitiran zdravstvenim i socijalnim ustanovama. U gradu Zagrebu živi   prema podacima MORH i MUP  preko 68 000 hrvatskih branitelja."]
[6,"Vesna Helfrih","UVODNE ODREDBE,\nČlanak 1. ","Sektor za branitelje, Gradskog ureda za socijalnu zaštitu, zdravstvo, branitelje i osobe s invaliditetom Grada Zagreba, smatra da se treba odlučiti da li se radi o javnoj ustanovi ili samo ustanovi, jer naziv nacrta prijedloga Zakona nije usklađen s člankom 1. koji govori o javnoj ustanovi."]
[7,"KARMEN LONČAREK","KORIŠTENJE USLUGA USTANOVE,\nČlanak 6.","U djelatnosti dodati i palijativnu skrb za korisnike smještene u domu."]
[8,"Vesna Helfrih","KORIŠTENJE USLUGA USTANOVE,\nČlanak 6.","Mišljenja smo da je trebalo detaljnije definirati djelatnost ustanove i utvrditi koji je osnovni zadatak ustanove."]
[9,"Robert Ćaran","KORIŠTENJE USLUGA USTANOVE,\nČlanak 12.","Svakako bi dio kapaciteta u Domu branitelja trebalo osigurati za trajni smještaj, za samce, stambeno nezbrinute i bolesne.  Također omogućiti i kraći boravak i skrb onim braniteljima koji nakon bolničkog liječenja ne mogu brinuti o sebi do oporavka, i ne samo za samce, već i one branitelje gdje je i supružnik također star i onemoćao, dakle do oporavka nakon hospitalizacije."]
[10,"Vesna Helfrih","KORIŠTENJE USLUGA USTANOVE,\nČlanak 12.","O pravu na korištenje usluga rješenjem odlučuje Ministarstvo. Nije nam jasno iz kojih razloga jer ako se radi o javnoj ustanovi onda bi tu javnu ovlast trebalo prenijeti na ustanovu. Također predlažemo da se jedan dio kapaciteta ustanove odmah u Zakonu utvrdi kao trajni smještaj, jer priznavanjem smještaja na godinu dana ne postiže se svrha rješavanja trajnog smještaja za hrvatske branitelje koji nemaju riješeno stambeno pitanje te za teže oboljele hrvatske branitelje samce koji nakon hospitalizacije nisu u mogućnosti samostalno skrbiti o sebi"]
[11,"Vesna Helfrih","KORIŠTENJE USLUGA USTANOVE,\nČlanak 13.","Ponovno postaje nejasno da li se radi o javnoj ustanovi ili ustanovi jer nakon donošenja rješenja Ministarstva, ustanova sklapa s korisnikom ugovor što bi značilo da je ipak jedan dio javnih ovlasti prenijet na ustanovu."]
[12,"Vesna Helfrih","KORIŠTENJE USLUGA USTANOVE,\nČlanak 16.","Zašto bi punu cijenu usluge plaćali građani RH, odnosno iz državnog proračuna, a ne uključujući obvezu djece ukoliko ju imaju da participiraju u smještaju kao što se to radi prilikom smještaja u domove za starije i nemoćne osobe. (Obiteljski zakon)"]
[13,"Vesna Helfrih","TIJELA USTANOVE,\nČlanak 19.","U točki 18. smatramo da uz analizu financijskog poslovanja koje daje ravnatelj upravnom vijeću treba dodati \"i podnosi izvješće o izvršenju programa rada ustanove.\" \nU tijelima ustanove uz upravno vijeće, ravnatelja, stručnog voditelja i stručno vijeće mislim da je potrebno uvrstiti nadzorni odbor ustanove."]
[14,"Vesna Helfrih","TIJELA USTANOVE,\nČlanak 20.","U članku 20. (b) članove upravnog vijeća i njihove zamjenike predlaže čelnik tijela. Da li se misli na ministra ili ravnatelja jer iz cijelog nacrta nije vidljiv pravni status ustanove?"]
[15,"Vesna Helfrih","TIJELA USTANOVE,\nČlanak 22.","Ravnatelj može dati u granicama svoje ovlasti pisanu punomoć drugoj osobi za zastupanje ....... Mislimo da je potrebno definirati već Zakonom koje su to granice, a također nam je nejasno da ravnatelj određuje osobe za potpisivanje financijske i druge dokumentacije, te da li se misli na sve ili samo za vrijeme njegove odsutnosti."]